આજકાલ માર્કેટમાં ભરપૂર પ્રમાણમાં દાડમ જોવા મળે છે. લાલચટક દાડમ દેખાવમાં જેટલું આકર્ષક છે, તેટલું જ સ્વાદમાં પણ મધુર છે અને તેથી જ અબાલવૃદ્ધ સહુને તે ભાવે છે. તે એન્ટીઓક્સિડન્ટ્સથી સમૃદ્ધ છે, જે એજિંગની પ્રક્રિયાને દૂર ઠેલવામાં મદદરૂપ છે. દાડમ વિટામિન સીથી ભરપૂર છે, જે સ્કીન અને વાળના સ્વાસ્થ્ય માટે ઘણું અગત્યનું વિટામિન છે. વિટામિન સી રોગપ્રતિકારક શક્તિ વધારે છે. આમ દાડમ આરોગ્ય માટે ખૂબ ગુણકારી છે. તે ધમનીઓમાં જામેલ ખરાબ કોલેસ્ટ્રોલને દૂર કરે છે જેને લીધે હૃદયરોગ અને સ્ટ્રોકનું જોખમ ઘટે છે. તે બ્લડપ્રેશરને નીચું લાવવામાં મદદરૂપ થાય છે.